**Elçin Qəzənfər oğlu Həmidov** (29 iyun 1958, Bakı – 4 mart 2011, Bakı) — Azərbaycan aktyoru və müğənnisi idi. Azərbaycanın əməkdar artisti (2007). Parni iz Baku, Planet Parni iz Baku KVN klublarında və *Məhəllə* film seriyasında canlandırdığı Məzi personajı ilə populyarlıq qazanmış və yaddaşlarda qalmışdır.

Həyatı və fəaliyyəti
--------------------

1958-ci ildə 29 iyun-da Bakıda doğulub. Körpə yaşlarından əvvəlcə atasını, sonra isə anasını itirən Elçini və bacı-qardaşlarını əmisi himayəyə götürür. Daha sonra o, əvvəlcə bacısı, sonra isə qardaşlarını itirir. 1974-cü ildə Azərbaycan Dövlət Musiqili Komediya Teatrında xor artisti vəzifəsində çalışıb. 1977-ci ildə İncəsənət İnstitutunun Dram-kino aktyoru fakültəsinə daxil olub, 1981-ci ildə həmin fakültəni bitirmişdir.

1983-cü ildən Azərbaycan Dövlət Musiqili Komediya Teatrında artist-vokalist kimi fəaliyyət göstərib. Klassik və müasir Azərbaycan bəstəkarlarının əsərlərində müxtəlif rolları canlandırmışdır.

Süleyman Ələsgərov və Şıxəli Qurbanovun *Olmadı elə, oldu belə* əsərində Gülüstan, Vasif Adıgözəlov və Əliağa Kürçaylının *Boşanaq, evlənərik* əsərində İkram, H. Qurbanov və Cahangir Aslanoğlunun *Qarğa məndə qoz var* əsərində Zərzibonskaya, Soltan Hacıbəyovun *Qızıl gül* əsərində Azay, Səid Rüstəmov və Məmməd Səid Ordubadinin *Beş manatlıq gəlin* əsərində Nadir, Süleyman Ələsgərov və Şıxəli Qurbanovun *Özümüz bilərik* əsərində Miriş, Süleyman Ələsgərov və İsi Məlikzadənin *Subaylarınızdan görəsiniz* əsərində Mayıl, Süleyman Ələsgərov və İsi Məlikzadənin *Hərənin öz ulduzu* əsərində Nəzir, Emin Sabitoğlu və Xalidə Hasilovanın *Nəğməli Könül* əsərində Mustafa, Sərdar Fərəcov və Əli Əmirlinin *Səhnədə məhəbbət* əsərində ofisiant, Oqtay Rəcəbov və Aqşin Babayevin *Əlin cibində olsun* əsərində Şəkərli, Vasif Adıgözəlov və Anarın *Aldın payını, çağır dayını* əsərində Əli Əyrizadə, Faiq Sücəddinov və Tamara Vəliyevanın *Mən dəyərəm min cavana* əsərində dilənçi, İmre Kalmanın *İdialı qaraçı* əsərində Estraqon, Üzeyir Hacıbəyovun *O olmasın, bu olsun* əsərində Rza bəy, Rauf Hacıyevin *Talelər qovuşanda* əsərində Totuş, Üzeyir Hacıbəylinin *Ər və arvad* əsərində Kəblə Qubad rollarını canlandırmışdır.

Elçin Həmidov bariton və soprano səsə malik idi. Tamaşalardakı çox musiqiləri ifa edirdi. O, epizodik rollarda da çıxış edir, məşhur simaları parodiya edirdi. Sənətçi Parni iz Baku və Planet Parni iz Baku KVN teatrlarının da simalarından biri idi. Bu teatr tamaşalarında və *Məhəllə* film seriyasında canlandırdığı Məzi personajı ilə geniş populyarlıq qazanmışdır. Bundan başqa o, televiziya verilişlərində də aparıcılıq etmişdir. Onun *Tez bazar*, eləcə də mətbəx verilişləri tamaşaçıların diqqətini çəkmişdir. 1997-ci ildə ekranlaşdırılan *Bakı oğrusu* filmində də mahnı ifa etmişdir.

Onun 23 fevral 2011-ci ildə son yaratdığı obraz Nikolay Vasilyeviç Qoqolun *Evlənmə* komediyasında Yaiçnitsa obrazı oldu. 2011-ci ilin 4 martında sənətçi 
ürək tutmasından öldü. Həmin vaxt teatrda *Hərənin öz ulduzu* tamaşasının orkestrlə məşqi idi. O, bu tamaşada iştirak edə bilmədi. Sənətçinin işə gəlmədiyini görən dostları ondan narahat olub evinə getdilər və Fövqaladə Hallar Nazirliyinin işçilərinin köməyilə evinin qapısı açıldı və o, evində öldü halda tapıldı. Sənətçi 5 mart 2011-ci ildə Xırdalan qəbiristanlığında dəfn edildi.

Filmoqrafiya
------------

1. *Bakı oğrusu* — ifaçı kimi
2. *Canavar balası* — rol: Xoren
3. *Məhəllə* — rol: Məzi
4. *Məhəllə 2 Moskvada* — rol: Məzi
5. *Tam məxfi* — rol: Mübariz bəy
6. *Məşədi İbad 94* — rol: Rüstəm bəy
7. *PPB 10 il* — müxtəlif rollarda

İstinadlar
----------

1. ↑  ""Məzi" unudulub". 2024-02-04 tarixində arxivləşdirilib. İstifadə tarixi: 2024-03-25.
2. ↑  Nazirlik aktyor Elçin Həmidovun ölümü ilə bağlı rəsmi məlumat açıqlayıb
3. ↑  "Aktyor Elçin Həmidov vəfat etdi: "Məzi"nin ölümünün əsl səbəbi açıqlandı". 2021-09-26 tarixində arxivləşdirilib. İstifadə tarixi: 2018-02-10.